Üks eesmärkidest veel on luua ja ühendada koostöös kõigi puupaatide ehitamise huvilistega üle-Eestiline viikingi- ja muinasaja laevastik, millega saab suviti teha  suuremaid etendusi ja mereretki nii Eesti vetes ja randades kui ka teistes Läänemere äärsetes riikides erinevatele muinas-ja viikingiaja üritustele. Puupaatide ja -laevade ehitamise traditsioonid hakkavad vajuma unustusehõlma. Meie huvi on aidata oma tegevusega kaasa puupaatide ehitamise traditsiooni säilimisele ning puupaatide ja -laevadega seilamise traditsiooni taaselustamisele Eestis.  On ju võimas vaatepilt näha horisondil tulemas palju nelinurkseid suuri ja väiksemaid purjeid, mille all lõikavad  hoogsalt laineid sihvakad ja kaunid viikingilaevad ja nende laevade pardal on uhketes muistsetes sõjarüüdes kartmatud muistsed sõdalased. Kujutlege, kas tundub ilus ja võimas?